भाजपा बोली- माफी मांगें, खड़गे ने कहा- हम विक्रम बेताल की तरह पीछा नहीं छोड़ेंगे
Parliament Session 2023 Latest Update. Follow Budget Session News Headlines And Other Informations On Dainik Bhaskar. संसद के बजट सत्र का दूसरा चरण आज से शुरू होगा। यह 6 अप्रैल तक चलेगा। एक महीने की लंबी छुट्‌टी के बाद फिर से शुरू हो रहे इस सत्र में टोटल 27 बैठकें होंगी।
संसद के बजट सत्र का दूसरा चरण सोमवार को शुरू होते ही हंगामे की भेंट चढ़ गया। संसद के दोनों सदनों में राहुल गांधी के लंदन में दिए गए बयान को लेकर भाजपा ने माफी की मांग की। इस पर कांग्रेस अध्यक्ष मल्लिकार्जुन खड़गे ने कहा- सरकार अडानी मुद्दे पर जांच से भाग रही। हमारी बात नहीं सुनी जाती। हम विक्रम बेताल की तरह पीछा नहीं छोड़ेगे।
विपक्ष के नेता अडानी मुद्दे पर बेल में आ गए और JPC की मांग को लेकर हंगामा करने लगे। हंगामे को देखते हुए दोनों सदनों को दोपहर दो बजे तक स्थगित कर दिया गया। दो बजे बाद भी हंगामा जारी रहा। इस पर दोनों सदनों की कार्रवाई मंगलवार तक स्थगित कर दी गई।
बता दें कि इस महीने की शुरुआत में राहुल गांधी लंदन दौरे पर थे। यहां उन्होंने कैम्ब्रिज यूनिवर्सिटी में कहा था कि संसद में माइक बंद कर दिए जाते हैं। विपक्ष अपनी आवाज नहीं रख सकता है। उन्होंने कहा कि विपक्ष का कोई नेता किसी भी यूनिवर्सिटी में बोल नहीं सकता है। भारत में लोकतंत्र पर सीधा प्रहार हो रहा है। पूरी खबर पढ़ें...
लोकसभा-राज्यसभा दोनों जगह राहुल से माफी की मांग
लोकसभा और राज्यसभा दोनों सदनों में राहुल गांधी से माफी की मांग की गई। लोकसभा में रक्षा मंत्री राजनाथ सिंह ने कहा कि राहुल गांधी ने लंदन में भारत का अपमान किया है। मैं मांग करता हूं कि उनके बयानों की इस सदन के सभी सदस्यों को निंदा करनी चाहिए। उन्हें सदन के सामने माफी मांगने के लिए कहा जाए।
वहीं राज्यसभा में केंद्रीय मंत्री पीयूष गोयल ने कहा कि राहुल ने देश की गरिमा को गिराया है। वह सदन में आकर माफी मांगे। सरकार के एक और मंत्री गिरिराज सिंह ने राहुल गांधी पर देशद्रोह का केस चलाने तक की मांग कर दी।
खड़गे बोले- राहुल गांधी का बयान अपने हिसाब से पेश कर रही भाजपा
इधर, सत्ता पक्ष के बयान को लेकर कांग्रेस अध्यक्ष मल्लिकार्जुन खड़गे ने भी पलटवार किया है। खड़गे ने कहा- भाजपा के नेता खुद लोकतंत्र को कुचल रहे हैं और हर एजेंसी का गलत उपयोग कर रहे हैं। वे देश को एक तानाशाही की तरह चला रहे हैं और फिर ये लोग लोकतंत्र और देशभक्ति की बात करते हैं।
हम अडानी शेयरों के मुद्दे पर JPC के गठन की मांग कर रहे हैं। जब हम इस मुद्दे को उठाते हैं तो माइक बंद कर दिया जाता है और सदन में हंगामा शुरू हो जाता है। इसके लिए आज भी हम JPC की मांग कर रहे हैं। राहुल गांधी के बयान को सत्ता पक्ष के लोग अपने हिसाब से तोड़ मरोड़कर पेश कर रहे हैं।
खड़गे ने सदन के अंदर उन्हें न बोलने देने का आरोप लगाते हुए कहा, 'अडानी के मुद्दे पर हम JPC बिठाने की मांग कर रहे हैं। मुझे 2 मिनट भी नहीं बोलने दिया गया। पीयूष गोयल को बोलने के लिए 10 मिनट दिया गया। हमारा माइक भी बंद कर दिया गया और हंगामा किया गया। हम विक्रम बेताल की तरह इसके पीछे पड़े रहेंगे।
सत्र से पहले 16 विपक्षी दलों की कांग्रेस अध्यक्ष के घर बैठक हुई
बजट सत्र शुरू होने से पहले कांग्रेस के राष्ट्रीय अध्यक्ष मल्लिकार्जुन खड़गे ने विपक्षी दलों की बैठक बुलाई। सोनिया गांधी भी इस बैठक में नजर आईं, वहीं बैठक में 16 दल शामिल हुए। बैठक खत्म होने के बाद विपक्षी नेताओं ने संसद में महात्मा गांधी की प्रतिमा के सामने केंद्र सरकार के खिलाफ विरोध प्रदर्शन शुरू किया।
अडाणी-हिंडनबर्ग मामले पर कांग्रेस देशभर में कर रही प्रदर्शन
अडाणी-हिंडनबर्ग मामले पर कांग्रेस देश के अलग-अलग राज्यों में केंद्र सरकार के खिलाफ प्रदर्शन कर रही है। मध्यप्रदेश, राजस्थान, छत्तीसगढ़, बिहार, पश्चिम बंगाल, उड़ीसा समेत तमाम राज्यों की राज्य कांग्रेस कमेटियों ने राजभवन का घेराव किया।
राजस्थान कांग्रेस प्रभारी सुखजिंदर सिंह रंधावा ने प्रधानमंत्री नरेंद्र मोदी और उद्योगपति गौतम अडाणी पर निशाना साधते हुए उनकी तुलना ईस्ट इंडिया कंपनी से कर दी। रंधावा ने पीएम मोदी पर कई बड़े आरोप लगाए। उन्होंने बड़ा आरोप लगाते हुए कहा कि कहीं चुनाव लड़ने के लिए मोदी ने पुलवामा कांड तो नहीं करवाया? पूरी खबर पढ़ें...
धनखड़ बोले- मैंने कभी किसी मान्य सदस्य को बोलने पर नहीं रोका
उपराष्ट्रपति जगदीप धनखड़ ने कहा कि कल जो ज्ञान प्राप्त किया उससे एक मार्गदर्शन निकला। उसमें एक बात निकली कि अगर हाउस में कोई नेता कुछ कहते हैं तो प्रतिपक्ष के नेताओं को भी कहने का उतना ही अधिकार है। बाकियों को भी है।
लेकिन एक बात और समझ में आई कि सभी माननीय सदस्य गण ने इस बात को तो सराहा कि ये सदन डिबेट, डायलॉग, डिस्कशन, डेलिब्रेशन और का माध्यम होना चाहिए पर एक पीड़ा व्यक्त की गई कि बेबसी में हम क्या करें।
माननीय सदस्य ने कई बातें कहीं और मैंने गहन चिंतन किया। मैंने यह पाया कि 258 सेशन में और 259 के पार्ट ऑफ द सेशन में सभापति की हैसियत से 266 नियम के तहत दिए गए प्रतिवेदन को मना करने के अलावा मैंने कभी किसी मान्य सदस्य को बोलने पर नहीं रोका है।
मेरे लिए एक पीड़ा का विषय है कि आप सभी की सहमति से बिजनेस एडवाइजरी कमेटी में जरूरी मुद्दों पर 12 घंटे का समय लोकेट किया गया था और जब पूर्व वित्त मंत्री पी चिदंबरम बोल रहे थे तो उन्होंने सदन में ही कहा कि मैं अपने भाषण में इस विषय को किसी भी विषय पर रेज कर सकता हूं।
और यहीं सदन की परंपरा भी रही है। मेरे लिए चिंता का विषय है और आप लोगों के लिए चिंतन का विषय है कि हम 12 घंटे तक चर्चा नहीं कर पाए। चिंतन का विषय है कि क्या हम उस एक तिहाई समय में वो बातें नहीं उठा सकते थे और उन बातों को उठाकर सरकारी तंत्र को बाधित कर सकते थे टू रिस्पोंड।
एक महीने की छुट्‌टी के बाद फिर शुरू हुआ सत्र
एक महीने की लंबी छुट्‌टी के बाद फिर से शुरू हुए इस सत्र में टोटल 27 बैठकें होंगी। इससे पहले राज्यसभा के सभापति जगदीप धनखड़ ने सदन की कार्यवाही सुनिश्चित करने के लिए रविवार को नई दिल्ली में सर्वदलीय बैठक बुलाई।
सत्र का पहला चरण 31 जनवरी को राष्ट्रपति के अभिभाषण से शुरू हुआ था, जो कि 13 फरवरी तक चला। जिसमें 10 बैठकें (छुट्टी को छोड़कर) हो चुकी हैं, जिनमें 4 बार सदन को हंगामे के चलते लोकसभा और राज्यसभा की कार्रवाई को स्थगित करना पड़ा था। इसी दौरान राष्ट्रपति के संबोधन पर धन्यवाद ज्ञापन और केंद्रीय बजट 2023-24 पर चर्चा हुई थी।
लोकसभा और राज्यसभा में 35 बिल पेंडिंग
लोकसभा-राज्यसभा से मिले बुलेटिन के मुताबिक, संसद में कुल 35 बिल पेंडिंग हैं। इनमें लोकसभा में 9 और राज्य सभा में 26 बिल पेश होने हैं। सत्र के पहले चरण में विधेयकों पर चर्चा और पारित किए जाने की संभावना कम है। हालांकि, सत्र के दूसरे चरण में कई महत्वपूर्ण बिल पेश किए जा सकते हैं।
राज्यसभा में पेंडिंग 26 बिलों में तीन विधेयक पहले ही लोकसभा से पारित किए जा चुके हैं। इनमें अंतरराज्यीय नदी जल विवाद (संशोधन) विधेयक 2019, संविधान (अनुसूचित जनजाति) आदेश (तीसरा संशोधन) विधेयक 2022 और संविधान (अनुसूचित जनजाति) आदेश (पांचवां संशोधन) विधेयक 2022 शामिल है।
बजट सत्र के पहले चरण की 7 प्रमुख बातें-
1. राष्ट्रपति के अभिभाषण के साथ बजट सत्र की शुरुआत
बजट सत्र की शुरुआत 31 जनवरी को सेंट्रल हॉल में लोकसभा और राज्यसभा दोनों की संयुक्त बैठक में राष्ट्रपति द्रौपदी मुर्मू के अभिभाषण के साथ हुई। राष्ट्रपति मुर्मू ने पहली बार संसद के ज्वाइंट सेशन को संबोधित किया। उन्होंने 1 घंटे 2 मिनट तक चले अपने अभिभाषण में कहा कि भारत में मजबूत इच्छाशक्ति वाली सरकार है, जो बिना डरे काम कर रही है। इसके लिए राष्ट्रपति ने सर्जिकल स्ट्राइक, आतंकवाद पर सख्ती, आर्टिकल 370 और तीन तलाक का हवाला दिया। राष्ट्रपति का पूरा भाषण पढ़ने के लिए यहां क्लिक करें...
2. वित्त मंत्री ने बजट 2023-24 पेश किया
वित्त मंत्री निर्मला सीतारमण ने 1 फरवरी को लोकसभा में अपना पांचवां आम बजट पेश किया। इस दौरान उन्होंने 8 साल बाद स्लैब बदला और 7 लाख की आमदनी पर टैक्स छूट देने की घोषणा कर दी। सीतारमण का ये 5वां और देश का 75वां बजट है। उन्होंने इस बार पहले की तुलना में कम समय लिया। इस बार का भाषण महज 1 घंटे 27 मिनट का था। पूरी खबर यहां पढ़ें...
3. लोकसभा में राहुल का सरकार से सवाल
राहुल गांधी ने मंगलवार को गौतम अडाणी और हिंडनबर्ग रिपोर्ट पर सरकार और PM मोदी से सवाल पूछे। राहुल ने कहा, "2014 में गौतम अडाणी दुनिया के अमीरों की लिस्ट में 609वें नंबर पर थे। कुछ ही साल में न जाने क्या जादू हो गया, अडाणी इस लिस्ट में दूसरे नंबर पर आ गए।" इस पर कांग्रेस सांसदों ने नारा लगाया ‘मोदी है तो मुमकिन है।’ राहुल का पूरा बयान पढ़ने के लिए यहां क्लिक करें...
4. राज्यसभा में खड़गे बोले- सभापति मशीन से नोट गिनने लगे
बजट सत्र के दौरान पिछले बुधवार को राज्यसभा में कांग्रेस और भाजपा सांसदों के बीच तीखी नोकझोंक हुई। कांग्रेस नेता मल्लिकार्जुन खड़गे की स्पीच के दौरान हंसी-ठिठोली भी हुई। मोदी-शाह की वॉशिंग मशीन, हरिश्चंद्र का जिक्र हुआ। खड़गे ने शेर सुनाया, तो सभापति भी शायराना हो गए। पूरी खबर पढ़ें...
5. लोकसभा में मोदी बोले- कांग्रेस की बर्बादी पर रिसर्च तय
प्रधानमंत्री नरेंद्र मोदी ने बुधवार को लोकसभा में राष्ट्रपति के अभिभाषण पर जवाब दिया। अपने 85 मिनट के भाषण में उन्होंने राहुल गांधी के अडाणी पर पूछे किसी सवाल का जवाब नहीं दिया। मोदी की पूरी स्पीच में अडाणी का जिक्र तक नहीं था। हालांकि PM विपक्ष की एकता से लेकर राहुल की भारत जोड़ो यात्रा पर तंज जरूर कसते रहे। पूरी खबर पढ़ें...
6. राज्यसभा में मोदी ने कहा- मैं अकेला बोल रहा हूं, उन्हें नारेबाजी के लिए लोग बदलने पड़ रहे
प्रधानमंत्री नरेंद्र मोदी ने पिछले गुरुवार को राज्यसभा में राष्ट्रपति के अभिभाषण पर जवाब दिया। प्रधानमंत्री की स्पीच शुरू होने से पहले ही विपक्ष ने नारेबाजी शुरू कर दी, जो उनके 90 मिनट के भाषण के दौरान लगातार जारी रही। इस पर PM बोले- देश देख रहा है कि एक अकेला कितनों पर भारी पड़ रहा है। नारे बोलने के लिए भी लोग बदलने पड़ रहे हैं। पूरी खबर यहां पढ़ें...
7. करप्शन के आरोपों पर वित्तमंत्री निर्मला सीतारमण बोलीं:कांग्रेस अपना मुंह डेटॉल से साफ करे
वित्तमंत्री निर्मला सीतारमण ने शुक्रवार को लोकसभा में विपक्ष पर जमकर निशाना साधा। उन्होंने केंद्र पर भ्रष्टाचार के आरोपों का जवाब देते हुए कहा कि कांग्रेस लीडर्स को अपना मुंह डेटॉल से धो लेना चाहिए। इस दौरान वित्तमंत्री ने राजस्थान के मुख्यमंत्री अशोक गहलोत के विधानसभा में गलत बजट पढ़ने को लेकर भी चुटकी भी ली। पूरी खबर यहां पढ़ें...
पहले चरण में संसद में पेश बजट की खबर भी पढ़ें...
23 पॉइंट में 2023 का बजट:7 लाख तक इनकम टैक्स फ्री, सीधे नौकरियों का ऐलान नहीं; 47 लाख युवाओं को स्टायपेंड
ये निर्मला सीतारमण का पांचवां और मोदी सरकार का दसवां बजट है। एक घंटे 27 मिनट का भाषण। थोड़ा मुश्किल है आपके लिए इतना समय देना। तो 23 पॉइंट्स में 2023 का बजट यहां पढ़िए। इनमें कुछ आंकड़े हैं और कुछ जरूरी पॉलिसी डिसीजन, जिनका आप पर इम्पैक्ट पड़ सकता है। पूरी खबर पढ़िए...